DEBATT Etter valet i Bergen kan Venstre og / eller Kristelig Folkeparti komma i vippeposisjon, og både Høgre og Arbeidarpartiet kan bli avhengig av deira støtte for byrådsmakt. Både Bergen Venstre og Kristelig Folkeparti er tilhengar av bybanetrasé over Bryggen, medan Høgre og Arbeidarpartiet er tilhengar av at banen skal gå i tunnel frå sentrum og nordover. Spørsmålet er om dei er villige til å svelga den kamelen, eller bybanevogn om ein vil, for byrådsmakt? Og kor vanskeleg er denne kamelen eigentleg å svelga?

Eg skal, med fare for sosial utstøyting, hissige tilrop og knytta nevar, forsøka å gå gjennom dei mest brukte argumenta, slik eg ser dei. Vidare vil eg gi argumenta «kamelfaktor» poeng med skala frå 1 til 6: Argument med låg kamelfaktor bør dermed vera lett å svelga, argument med høg kamelfaktor litt verre.

Argument 1: Bybanen øydelegg Bryggen visuelt. Etter å ha sett trikken gå på kaien framfor Rådhuset i Oslo, og bybanevogner gå gjennom dei vakraste delane av Nice og Bordeaux, har eg rett og slett problem med å ta dette argumentet seriøst. Det blir ikkje lettare når ein kjenner dagens trafikk-kaos som pregar Bryggen. Og i mange bergenske heimar ser eg fint innramma bilete av Bryggen med trikk og folk, så eg er neppe aleine om meininga. Kamelfaktor 1.

Argument 2: Bybanen øydelegg grunnen Bryggen er bygd på enda raskare enn det dagens biltrafikk eller eit bil- og bybanefritt Bryggen vil gjera. Etter å ha lest konsekvensutgreiinga for Bybanen der grunnforhold, setningsproblematikk og tekniske løysingar blir gjennomgått i detalj har eg veldig vanskeleg forstå at det kan vera hald i dette argumentet. Men, eg er ingen ekspert sjølv, og alle inngrep (for så vidt også tunnel!) har sine ukjente faktorar, så eg landar her på kamelfaktor 2.

Argument 3: Tunnelalternativet er langt raskare enn Bryggen-alternativet. Dette argumentet har noko for seg, men er avhengig av korleis ein måler tid, eller rettare sagt kor ein måler tid frå. Frå den mest aktuelle stasjonen for ei tunnelløysing, ca 20 meter nede under Sparebanken Vest-bygget i Kaigaten, til Åsane, er dette alternativet mange minutt raskare enn alternativet over Bryggen. Men for dei som kosar seg i sola på Bryggen i Peter Frølich sin illustrasjon, og som fekk Høgre til å landa på tunnelalternativet, så er det meir tvilsamt at ein kjem raskare til Åsane om ein startar målinga der. Og for dei hordane som kjem ut frå konsertar på Koengen og skal ut til Åsane kan det ikkje vera tvil om at Bryggen-alternativet er det alternativet som vil bringa ein raskast til Åsane. Og for dei som skal til eller frå dei stadene i Sandviken som vil få bybane med Bryggen alternativet, men ikkje med tunnelalternativet, så vil sjølvsagt reisetida bli lenger. Alt i alt er dette eit «på den eine og på den andre sida»-argument, men eg strekker meg til kamelfaktor 3.

Basert på kamelfaktormetoden bør Bryggen-alternativet vera til å svelga for både Høgre og Arbeiderpartiet. Dersom metoden ikkje er god nok skal dei få eit par ekstra argument for Bryggen-alternativet av meg:

Tilleggsargument 1: Sykkeltrasé til Åsane. Bryggen-alternativet inneheld ein detaljert og ganske god plan for samanhengande sykkeltrasé frå Christiesgate til Sandviken (vidare også for så vidt, men der er tunnel- og Bryggen-alternativet i prinsippet like). Ein samanhengande sykkeltrasé gjennom sentrum er programfesta både av Arbeidarpartiet og Høgre. I tunnelalternativet er det pr. i dag inga løysing for sykkel i same strekning. Sykkelvegar er ein del av Bergensprogrammet som også Bybanen er ein del av. Sykkelandelen frå Åsane er i dag så låg at det er mykje å henta på å få fleire frå Åsane til å ta sykkelen fatt.

Tilleggsargument 2: Tunnelalternativet blir uansett kor innslaget kjem høgst truleg dyrare enn Bryggen-alternativet, og det er grenser for kor store kollektivinvesteringar dagens bilistar eller staten er villige til å betala for.

Oppsummert: Det er mange og gode grunnar for både Høgre og Arbeidarpartiet til å snu i denne saka. Om dei vil gjera det er først og fremst eit spørsmål om kor stor politisk prestisje som er lagt ned i motstanden mot Bryggen-alternativet.